 Jobe 16 IBhayibheli Elikuyi-Internet INguqulo Yezwe ElishaJobe 16:1-2216 UJobe waphendula wathi: 2 Ngizwé izinto eziningi ezinjengalezi.Nonke nina ningabaduduzi abayinkathazo! 3 Ayaphela yini amazwi awumoya?Noma, yini ekucasulayo, ukuba uphendule? 4 Nami futhi ngingakhuluma njengani madoda.Ukube nje imiphefumulo yenu ibilapho umphefumulo wami ukhona,Bengiyonikhaliphela yini ngamazwi,Noma bengiyoninikinela yini ikhanda lami? 5 Bengiyoniqinisa ngamazwi omlomo wami,Futhi induduzo yezindebe zami ibiyonqanda. 6 Uma ngikhuluma, ubuhlungu bami abunqandeki,Futhi uma ngiyeka ukukhuluma, kusukani kimi? 7 Kuphela ukuthi manje ungenzé ngadinwa;Bonke labo ababuthana nami ubenze baba yincithakalo. 8 Uyangibamba futhi. Kubé ngubufakazi,Kangangokuba ukonda kwami kuyangivukela. Kuyafakaza ebusweni bami. 9 Intukuthelo yakhe ingidwengulile, futhi ungifukamelela inzondo.Empeleni ungigedlela amazinyo.Isitha sami singicijela amehlo. 10 Bawuvule kakhulu umlomo wabo ngokumelene nami,Bashaye izihlathi zami ngesihlamba,Babuthana babe yisibalo esikhulu bamelane nami. 11 UNkulunkulu unginikela kubafanyana,Futhi ungiphonsa ngekhanda ezandleni zababi. 12 Bengingokhululekile, kodwa wanginyakazisa;Ungibambe ngesijungujungu wayesengiphihliza,Futhi ungimisa njengesigcibisholo sakhe. 13 Abacibisheli bakhe bayangihaqa;Uqhekeza izinso zami futhi angabi nabubele;Uthululela inyongo yami emhlabathini. 14 Uyaqhubeka engibhodloza evula izimbobo ngezimbobo;Ugijimela kimi njengonamandla. 15 Ngithungé indwangu yesaka phezu kwesikhumba sami,Futhi ngiphonsé uphondo lwami othulini. 16 Ubuso bami bubomvu ngenxa yokukhala,Futhi emajwabini amehlo ami kunethunzi elimnyama, 17 Naphezu kokuba kungekho budlova ezintendeni zezandla zami,Futhi umthandazo wami umsulwa. 18 O mhlaba, ungalimbozi igazi lami!Futhi makungabikho ndawo yokukhala kwami! 19 Futhi manje, bheka! emazulwini kukhona ofakaza ngami,Ufakazi wami usezindaweni eziphakeme. 20 Abangane bami bangabakhulumeli abamelene nami;Iso lami libheke kuNkulunkulu liqwashile. 21 Futhi kumelwe kwenziwe isinqumo phakathi kwendoda enamandla noNkulunkulu,Njengaphakathi kwendodana yomuntu nomuntu wakubo. 22 Ngoba kusele iminyaka embalwa nje,Ngihambe ngendlela engingeke ngibuye ngayo. 